b'\n_START_ARTICLE_\nVirtsarakko\n_START_PARAGRAPH_\nVirtsarakko (lat. vesica urinaria) on h\xc3\xa4pyluun takana sijaitseva sidekudoksen, limakalvon ja sile\xc3\xa4n lihaksen muodostama, virtsaamisten v\xc3\xa4liaikoina virtsaa s\xc3\xa4ilytt\xc3\xa4v\xc3\xa4 pussimainen elin._NEWLINE_Virtsa tulee rakkoon munuaisten konsentroimana virtsanjohtimia pitkin. Virtsa poistuu rakosta virtsaputkea pitkin. _NEWLINE_Virtsarakon tyhjent\xc3\xa4minen, virtsaaminen, perustuu virtsaamisheijasteeseen. Heijaste syntyy, kun virtsarakon sein\xc3\xa4miin kohdistuu virtsan aiheuttama venytys. Tieto t\xc3\xa4ydest\xc3\xa4 rakosta kulkee hermoston v\xc3\xa4lityksell\xc3\xa4 virtsaamiskeskukseen, joka taas l\xc3\xa4hett\xc3\xa4\xc3\xa4 parasympaattista hermostoa pitkin supistumisk\xc3\xa4skyn virtsaputken sulkijalihaksiin._NEWLINE_Pienill\xc3\xa4 lapsilla heijasteen aiheuttama virtsaamisrefleksi on automaattinen toiminto, jota ihminen oppii s\xc3\xa4\xc3\xa4telem\xc3\xa4\xc3\xa4n tietoisesti noin kahden tai kolmen vuoden i\xc3\xa4ss\xc3\xa4. Kuitenkin kuivaksi opettelu vaatii lapselta aikaa, ja erityisesti nukkuessa virtsanpid\xc3\xa4tys voi olla vaikeaa. T\xc3\xa4ll\xc3\xb6in puhutaan y\xc3\xb6kastelusta._NEWLINE_Virtsarakon erikoispiirre on sen sis\xc3\xa4puolta verhoava uroepiteeli, joka voi veny\xc3\xa4 huomattavastikin tarvittaessa. Virtsaamistarve voi synty\xc3\xa4 jo noin 250 ml:sta virtsaa, mutta jos syntyv\xc3\xa4 heijaste torjutaan, rakko voi laajentua jopa yli 500 ml vetoiseksi. Jos tarve edelleen torjutaan, rakko tyhjentyy automaattisesti, sill\xc3\xa4 sein\xc3\xa4mien sile\xc3\xa4t lihakset kest\xc3\xa4v\xc3\xa4t venytyst\xc3\xa4 vain tiettyyn rajaan asti.\n_START_SECTION_\nVirtsarakkoon liittyvi\xc3\xa4 sairaustiloja\n_START_PARAGRAPH_\nMik\xc3\xa4li virtsaaminen ei syyst\xc3\xa4 tai toisesta onnistu, voi asentaa joko katetrin virtsaputken kautta tai ulkoisen virtsankeruulaitteen ihon l\xc3\xa4pi._NEWLINE_Tiputtelu voi olla my\xc3\xb6s ongelma, jolloin puhutaan virtsan pid\xc3\xa4tyskyvyn h\xc3\xa4iri\xc3\xb6st\xc3\xa4 eli virtsainkontinenssista. T\xc3\xa4m\xc3\xa4n vaivan hoitoon on saatavissa l\xc3\xa4\xc3\xa4kehoitoa, ja lantionpohjan lihasten harjoittelulla voi my\xc3\xb6s apua vaivaan._NEWLINE_Virtsarakossa voi olla my\xc3\xb6s tulehduksia ja kasvaimia. Virtsarakkotulehdus on varsinkin naisilla yleinen ja kivulias sairaus, joka aiheuttaa mm. tihentynytt\xc3\xa4 virtsanerityksen tarvetta._NEWLINE_Yliaktiivinen virtsarakko on idiopaattinen eli muista sairauksista riippumaton oireyhtym\xc3\xa4, jossa virtsarakon detrusor-lihas on yliherkk\xc3\xa4 ja toimii yliaktiivisesti. Yliaktiivisen virtsarakon l\xc3\xa4\xc3\xa4kehoidossa on mirabegronin lis\xc3\xa4ksi k\xc3\xa4ytetty muun muassa muskariinireseptoreja salpaavia, antikolinergisi\xc3\xa4 l\xc3\xa4\xc3\xa4keaineita. Suomessa k\xc3\xa4yt\xc3\xb6ss\xc3\xa4 ovat olleet darifenasiini, fesoterodiini, solifenasiini, oksibutiniini, tolterodiini ja trospiumkloridi.'